མི་རེ་ངོ་རེའི་ལས་འགུལ་འདི་ནི་ལོ་མང་རྗེས་ཀྱི་མ་འོངས་པར་མེ་སྟག་ཅིག་གིས་རྩ་ཐང་བསེགས་ཐུབ་པ་དང་།འུར་རྡོ་གཅིག་གིས་བྱ་བརྒྱ་བསད་ཐུབ་ཅེས་པའི་དཔེ་ལྟར་འོང་ཐུབ་པའང་སྲིད་པ་རེད།བོད་དོན་ལས་འགུལ་ནི་ཡུལ་དུས་སོ་སོའི་གནས་སྟངས་ལ་བརྟེན་ནས་ཁྱབ་རྒྱ་ཆེ་ཆུང་ངམ་ཕན་ནུས་ཆེ་ཆུང་ཡོང་གི་ཡོད་པ་དངོས་ཡོད་རེད།འོན་ཀྱང་ཕྱི་མི་ཚོས་བོད་ཀྱི་དངོས་ཡོད་གནས་སྟངས་ཤེས་པ་དང་།རྒྱུས་ལོན་བྱེད་པ།དེ་ནས་དེར་དོ་སྣང་གནང་བ།མཐར་ཐུག་དེར་རྒྱབ་སྐྱོར་གནང་བ་བྱུང་བ་བཅས།དེའང་ཕན་ནུས་ཐོན་པའི་རྒྱབ་སྐྱོར་གནང་བ་ནི་བདེན་དོན་དངོས་སུ་འཆད་ཅིང་།ཁྱོད་ཀྱི་སྒེར་གྱི་མི་གཤིས་ཀྱི་ཤུགས་རྐྱེན་ལ་གཙོ་བོར་རག་ལོས་པར་བརྟེན།མིང་གྲགས་ཆེ་ཆུང་དང་།མི་ཚོགས་མང་ཉུང་།མཚམས་རེར་ཨིན་སྐད་ཀྱི་སྤུས་ཚད་ལྡན་མིན་བཅས་ཀྱང་གཙོ་བོ་མ་ཡིན་པར་མཐར་གཏུག་ན་གཙོ་བོ་དེ་གང་ཟག་མི་རེ་ངོ་རེའི་མི་གཤིས་ཀྱི་ནུས་པ་ངོ་མ་དེ་དང་འཇོན་ནུས།ལྷག་བསམ་དང་སྤུས་ཚད་ལ་རག་ལོས་ཡོད་པར་འདོད།